
Text rozhodnutia
Súd: Krajský súd Bratislava Spisová značka: 7Co/671/2015 Identifikačné číslo súdneho spisu: 1205229969 Dátum vydania rozhodnutia: 07. 12. 2016 Meno a priezvisko sudcu, VSÚ: JUDr. Blanka Podmajerská ECLI: ECLI:SK:KSBA:2016:1205229969.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Blanky Podmajerskej a členov senátu JUDr. Blanky Malichovej a Mgr. Adely Unčovskej, v právnej veci žalobcu: J. H., nar. XX.X.XXXX, bytom L. XXX, Y., zastúpený: G.. G. L., advokát, Z. X, Z., proti žalovanému: Slovenský plynárenský priemysel, a.s., Mlynské Nivy 44/a, Bratislava, IČO: 35 815 256, o zaplatenie 426,44 eur s príslušenstvom, na odvolanie žalobcu proti rozsudku Okresného súdu Bratislava II zo dňa 4. marca 2015, č.k. 6C/350/2005-180, jednomyseľne takto r o z h o d o l : Rozsudok súdu prvej inštancie sa p o t v r d z u j e. Žalovanému sa proti žalobcovi p r i z n á v a nárok na plnú náhradu trov odvolacieho konania. o d ô v o d n e n i e : 1.1. Napadnutým rozsudkom súd prvej inštancie zamietol žalobu, ktorou sa žalobca domáhal voči žalovanému zaplatenia sumy 426,44 eur (12 847 Sk) titulom nevyplateného podielu na hospodárskom výsledku za rok 2001. Žalobca tento svoj nárok odvodzoval od § 14 Kolektívnej zmluvy uzatvorenej na roky 2001 až 2003 medzi právnym predchodcom žalovaného ako zamestnávateľom a Plynárenským odborovým zväzom (ďalej len „zmluva“), na základe ktorého mal zamestnávateľ zabezpečiť tvorbu podielov na hospodárskych výsledkoch vo výške priemernej tarifnej mzdy dosiahnutej v predchádzajúcom roku, s výplatným termínom za mesiac august príslušného roka. O trovách konania rozhodol tak, že žalobcu zaviazal na ich náhradu vo výške 21,24 eur, titulom zaplateného súdneho poplatku za odpor, do 3 dní odo dňa právoplatnosti rozsudku. 1.2. Rozhodnutie vo veci samej právne odôvodnil ust. § 20 ods 1, 2, 3, § 111 ods. 1, 2, 3, 4, § 112 ods. 1, 2, 3 zákona č. 65/1965 Zb. Zákonník práce (ďalej len „Zákonník práce“) a vecne nedôvodnosťou podanej žaloby. 1.3. Súd prvej inštancie vo svojom odôvodnení poukázal na Kolektívnu zmluvu uzavretú na roky 2001-2003 medzi Slovenským plynárenským priemyslom, š.p. (ďalej len „SPP“) a odborovými základnými organizáciami, pôsobiacimi v SPP, dňa 15.11.2000, ktorá nadobudla účinnosť dňa 1.1.2001, podľa § 14 ktorej zamestnávateľ zabezpečí v príslušnom roku tvorbu podielov na hospodárskych výsledkoch vo výške priemernej tarifnej mzdy dosiahnutej v SPP v predchádzajúcom roku. V zmluve je ďalej uvedené, že konkrétny postup vyplatenia podielov bude upravený vnútropodnikovým predpisom, vopred prerokovaným s Plynárenským odborovým zväzom (ďalej len „POZ“) a termín vyplatenia je stanovený vo výplatnom termíne za mesiac august príslušného kalendárneho roka. Uvedená zmluva bola následne menená a dopĺňaná Dodatkami 1-4, pričom podľa názoru prvoinštančného súdu podstatnú zmenu pre ustálenie skutkových okolností predstavoval Dodatok č. 3 zo dňa 11.12.2001, podľa ktorého neoddeliteľnou súčasťou Kolektívnej zmluvy na rok 2001-2003, sa pre rok 2001 zrušil celý § 14 - „Podiely na hospodárskych výsledkoch“ a nasledujúce paragrafy sa prečíslovali na § 14 - „Doplnkové dôchodkové poistenie“ atď... Súd prvej inštancie ďalej poukázal na uznesenie Krajského súdu v Bratislave, č.k. 4Sp/34/2006-183 zo dňa 28.9.2007, ktorým pre nepreskúmateľnosť zrušil rozhodnutie rozhodcu IP.. G. U. zo dňa 1.6.2004 a vrátil rozhodcovi vec na ďalšie konanie. Rozhodca týmto uznesením rozhodol, že zamestnávateľ (SPP a.s.) je povinný zaplatiť každému zamestnancovi, ktorý ku dňu 31.12.2001 vykonával u zamestnávateľa práce v hlavnom pracovnom pomere, sumu 12.847 Sk (426,44 eur). Ďalším uznesením Krajského súdu v Bratislave č.k. 3Sp/28/2011-129 zo dňa 10.1.2012, bolo rozhodnutie rozhodcu M.. G. U. zo dňa 17.12.2007, ktorým nepriznal nárok na vyplatenie podielov na hospodárskom výsledku za rok 2001 opätovne zrušené a vec mu bola vrátená na ďalšie konanie. Súd prvej inštancie poukázal aj na ďalšie rozhodnutie rozhodcu zo dňa 4.1.2014 ktorým rozhodol, že zamestnávateľ nemá povinnosť zabezpečiť tvorbu podielov na hospodárskych výsledkoch za rok 2001 podľa § 14 Kolektívnej zmluvy SPP, š.p. uzatvorenej na roky 2001-2003. Vo svojom odôvodnení potom vychádzal z existencie pracovného pomeru medzi žalobcom ako zamestnancom a žalovaným ako zamestnávateľom, na ktorého prešli povinnosti a záväzky vyplývajúce z pracovno- právnych vzťahov zo štátneho podniku Slovenský plynárenský priemysel, š.p. tak, že Fond národného majetku SR vložil celý majetok právneho predchodcu žalovaného dňa 1.7.2001 do akciovej spoločnosti Slovenský plynárenský priemysel, a.s. Ďalej súd prvej inštancie uviedol, že nárok na vyplatenie podielu na hospodárskom výsledku spoločnosti zamestnancovi predstavuje nenárokovateľnú časť mzdy, a preto ju vo všeobecnosti možno priznať až vtedy, keď sa nárok na jej vyplatenie stane napríklad súčasťou interných predpisov zamestnávateľa alebo kolektívnej zmluvy, čo sa týka aj prejednávanej veci, keď nárok na vyplatenie podielu na hospodárskom výsledku bol zakotvený do Kolektívnej zmluvy pre roky 2001-2003. Tento nárok však predstavoval právny titul na plnenie len do okamihu jeho zrušenia Dodatkom č. 3 ku kolektívnej zmluve. Aj tento dodatok predstavoval konsenzus prejavov vôle zmluvných strán a ako taký spôsobil následok v podobe zrušenia celého § 14 Kolektívnej zmluvy. Za nesprávnu potom vyhodnotil argumentáciu žalobcu tvrdiaceho, že predmetom Dodatku č. 3 bola dohoda, ktorou zmluvné strany pozastavili účinnosť predmetného ustanovenia § 14, ktoré jednoznačne časovo ohraničili odo dňa 11.12.2001 do 31.12.2001 a obdobie predtým a aj potom zostalo dodatkom nedotknuté. V tejto súvislosti súd prvej inštancie vyslovil názor, že ak by zmluvné strany chceli prejaviť svoju vôľu a pozastaviť účinnosť § 14 len na určité, ohraničené časové obdobie, musel by byť tento prejav vôle vyjadrený inou slovnou formuláciou. Žalovanému preto nevznikla povinnosť tvoriť pre rok 2001 podiely na hospodárskych výsledkoch a nevznikol tak ani nárok zamestnancov na ich vyplatenie, nakoľko dňom účinnosti Dodatku č. 3 došlo k zániku právneho titulu uplatňovaného v konaní. Ďalej poukázal na vykazujúce znaky nedostatočnej účinnosti právneho úkonu vo vzťahu k § 14 Kolektívnej zmluvy pre rok 2001 tak, aby z nej bolo možné vyvodiť konkrétne povinnosti a podmienky plnenia žalovaného a aj v prípade, že by § 14 zostal účinný (t.j. nebol by zrušený Dodatkom č. 3 zmluvy), nemohol by súd z neho vyvodiť nepochybný záver o osvedčenosti uplatneného nároku. V súvislosti s argumentáciou žalobcu, že výročná správa žalovaného uvádzala pre rok 2001 zisk, súd prvej inštancie poukázal na Výkaz ziskov a strát žalovaného k 31.12.2001, ktorý bol predložený aj daňovému úradu a z ktorého pre rozhodné obdobie jednoznačne vyplýva záporný hospodársky výsledok. Doplnil, že výročná správa, na ktorú poukazuje žalobca sa zostavuje na základe iných finančných ukazovateľov a pre posúdenie hospodárskeho výsledku žalovaného nemôže byť z právneho hľadiska záväzná. 1.4. O trovách konania rozhodol súd prvej inštancie podľa § 142 ods. 1 zákona č. 99/1963 Zb. Občiansky súdny poriadok (ďalej len „O.s.p.“) a uložil žalobcovi povinnosť zaplatiť žalovanému náhradu trov konania vo výške 21,24 eur, teda vo výške zaplateného súdneho poplatku za podaný odpor. 2.1. Proti rozhodnutiu podal v zákonnej lehote odvolanie žalobca navrhujúc, aby odvolací súd zmenil alebo zrušil napadnuté rozhodnutie a vec vrátil súdu prvej inštancie na ďalšie konanie a rozhodnutie s tým, že v prípade, ak odvolací súd napadnutý rozsudok potvrdí, žiadal pripustiť možnosť podania mimoriadneho opravného prostriedku - dovolania k Najvyššiemu súdu SR podľa § 238 ods. 3 O.s.p.. Namietol, že súd prvej inštancie sa nevysporiadal s jeho návrhom na prerušenie konania zo dňa 14.8.2014 s tým, že kolektívny spor o plnenie záväzkov z Kolektívnej zmluvy za rok 2001 (podiely) medzi žalovaným a Plynárenským odborovým zväzom nie je právoplatne skončený, nakoľko proti rozhodnutiu rozhodcu M.. U. zo dňa 4.1.2014 podal Plynárenský odborový zväz opravný prostriedok na Krajský súd v Bratislave. Uviedol, že súd prvej inštancie nevykonal navrhnuté dôkazy potrebné na zistenie rozhodujúcich skutočností a na základe vykonaných dôkazov dospel k nesprávnym skutkovým zisteniam, (§ 205 ods. 1, pís. c/ a d/ v spojení s ust. § 221 ods.1 pís. h/ O.s.p.) a správne a presvedčivo sa nevysporiadal s problematikou § 14 Kolektívnej zmluvy SPP, a.s. na roky 2001 až 2003, lebo Dodatok č. 3 pojednáva jednoznačne o skutočnosti, že na rok 2001 sa ruší celý paragraf. Podľa ustanovení predmetnej kolektívnej zmluvy, podiely na hospodárskom výsledku mali byť vyplácané v príslušnom roku (2001) za hospodárske výsledky z roku 2000. Tieto skutočnosti náležite vysvetlili signatári kolektívnej zmluvy SPP, a.s. na roky 2001 - 2003, ako aj príslušných dodatkov a je pre neho nepochopiteľné, prečo žalovaný a aj samotný súd odmieta akceptovať vyhlásenia signatárov zmluvy o okolnostiach uzatvorenia Dodatku č. 3 ku Kolektívnej zmluve. Prvoinštančnému súdu vytkol aj nesprávne rozhodnutie o náhrade trov konania, v prípade priznania náhrady trov za zaplatený súdny poplatok za odpor, nakoľko v zmysle ust. § 4 ods.1 písm. e/ konanie vo veciach plnenia záväzkov z kolektívnych zmlúv je od poplatku oslobodené a teda nie je správne, aby tieto nedostatky boli pripísané na vrub žalobcu. Súdu prvej inštancie ďalej vytkol záver, že riadok 60 Výkazu ziskov a strát žalovaného za rok 2001 má prioritu pred Výkazom ziskov a strát žalovaného za rok 2001 založeného v Zbierke listín registrového súdu, ktorý je nesprávnym posúdením a naviac súd neuviedol ani právny predpis, podľa ktorého takéto priority určil. Uviedol, že zotrváva na svojom tvrdení, že žalovaný za rok 2001 vykázal zisk 404 mil. Sk. 2.2. Žalobca si uplatnil aj náhradu trov konania vo výške 256,70 eur, spočívajúcich v trovách právneho zastúpenia za 7 úkonov právnej služby á 29,87 eur + režijný paušál príslušný podľa jednotlivých rokov. 3. Žalovaný sa k odvolaniu žalobcu vyjadril podaním doručeným prvoinštančnému súdu dňa 11.6.2015 v ktorom uviedol, že odvolanie žalobcu považuje za nedôvodné, ním napadnuté rozhodnutie súdu prvej inštancie za vecne správne, dostatočne, jasne a zrozumiteľne odôvodnené, pričom konanie, ktoré mu predchádzalo netrpí podľa jeho názoru žiadnou vadou, ktorá by mohla mať za následok nesprávne rozhodnutie. Nesúhlasil s tvrdením žalobcu v odvolaní, že prvoinštančný súd sa správne nevysporiadal s problematikou Dodatku č. 3 ku kolektívnej zmluve uzatvorenej dňa 11.12.2001 na roky 2001 až 2003 nakoľko jeho znenie je jednoznačné a vyplýva z neho, že zmluvné strany sa pre rok 2001 dohodli na zrušení § 14, ktorý upravoval povinnosť zamestnávateľa zabezpečiť v príslušnom roku tvorbu podielov na hospodárskych výsledkoch vo výške priemernej tarifnej mzdy dosiahnutej v SPP, š.p. v predchádzajúcom roku, tzn. že zamestnávateľ takúto povinnosť v roku 2001 nemal a zamestnancom nárok na vyplatenie podielov nevznikol. Dodatok bol podpísaný osobami oprávnenými na uskutočnenie takéhoto právneho úkonu, samotný POZ nepopieral existenciu a platnosť Dodatku č. 3 ku kolektívnej zmluve a na existenciu tohto dodatku poukazuje POZ aj v návrhu na zrušenie rozhodnutia rozhodcu M.. G. U. zo dňa 16.1.2008. Pre úplnosť uviedol, že ak by sa aj zmluvné strany na zmene kolektívnej zmluvy nedohodli, zamestnancom by nárok na podiel na hospodárskom výsledku za rok 2001 aj tak nevznikol, nakoľko ako vyplýva z výkazu ziskov a strát žalovaného k 31.12.2001, hospodárskym výsledkom za rok 2001 bola strata a teda nebol splnený predpoklad na vyplatenie podielov na hospodárskom výsledku zamestnancom. V tejto súvislosti poukázal aj na ďalšie rozsudky Krajského súdu v Bratislave so zhodným predmetom sporu, ktorými boli potvrdené rozsudky Okresného súdu Bratislava II, ktorými boli žaloby zamietnuté (sp.zn. 6Co/640/2013, 6Co/708/2013). Z uvedeného dôvodu považoval napadnutý rozsudok za vecne správny a tento navrhuje potvrdiť. 4. Podľa § 470 ods. 1 zák. č. 160/2015 Z.z. Civilný sporový poriadok („ďalej len „C.s.p.“) ak nie je ustanovené inak, platí tento zákon aj na konania začaté predo dňom nadobudnutia jeho účinnosti. Podľa § 470 ods. 2 C.s.p. právne účinky úkonov, ktoré v konaní nastali predo dňom nadobudnutia účinnosti tohto zákona, zostávajú zachované. Ak sa tento zákon použije na konania začaté predo dňom nadobudnutia účinnosti tohto zákona, nemožno uplatňovať ustanovenia tohto zákona o predbežnom prejednaní veci, popretí skutkových tvrdení a sudcovskej koncentrácii konania, ak by boli v neprospech strany. 5.1. Odvolací súd preskúmal vec v rozsahu a medziach dôvodov odvolania (§ 379, § 380 ods. 1 a 378 ods. 1 C.s.p.), bez nariadenia odvolacieho pojednávania (§ 385 ods. 1 C.s.p.), keďže sa nejednalo o prípad, v ktorom by bolo potrebné zopakovať alebo doplniť dokazovanie, nariadenie pojednávania si nevyžadoval ani dôležitý verejný záujem a dospel k záveru, že odvolanie žalobcu nie je podané dôvodne. Súd prvej inštancie riadne zistil skutkový stav veci, keď vykonal dokazovanie v rozsahu potrebnom na zistenie rozhodujúcich skutočností (§ 185 C.s.p.) z hľadiska posúdenia opodstatnenosti celého žalovaného nároku, výsledky vykonaného dokazovania správne zhodnotil (§ 191 ods. 1 C.s.p.) a na ich základe dospel k správnym skutkovým a právnym záverom, ktoré v napadnutom rozhodnutí aj náležite a dostatočne odôvodnil (§ 220 ods. 2 C.s.p.). 5.2. V súvislosti s podaným opravným prostriedkom žalobcu odvolací súd uvádza, že rozsah prieskumu vykonaného v rámci odvolacieho konania je zásadne daný odvolaním (§ 379, 380 C.s.p.), podľa ktorého je odvolací súd viazaný návrhom odvolateľa, ktorý zahrňuje v sebe jednak kvalitatívnu ako i kvantitatívnu stránku a sám odvolateľ si spravidla určuje rozsah, v akom má byť napadnuté rozhodnutie odvolacím súdom preskúmané a dôvody, z ktorých má byť preskúmané. Na základe uvedeného odvolací súd rozsudok súdu prvej inštancie preskúmaval v rozsahu odvolacích dôvodov obsiahnutých v podanom odvolaní. 5.3. V nadväznosti na uvedené odvolací súd konštatuje, že v prejednávanej veci súd prvej inštancie postupoval v konaní a pri rozhodovaní s použitím ustanovení Občianskeho súdneho poriadku v znení účinnom do 30.06.2016. O odvolaní žalobcu rozhodoval po nadobudnutí účinnosti zák. č. 160/2015 Z.z., viazaný skutkovým stavom tak, ako ho zistil súd prvej inštancie (§ 383 C.s.p.) a viazaný odvolacími dôvodmi uvedenými v odvolaní žalobcu (§ 380 C.s.p.). Zohľadňujúc stav v čase vydania rozsudku súdu prvej inštancie (§ 470 C.s.p.) v celom svojom rozsudku pojmy dané terminológiou používanou v zákone č. 99/1963 Zb. Občiansky súdny poriadok, „súd prvého stupňa“ a „účastníci konania“ nahradil pojmami „súd prvej inštancie, “ a „strany sporu“ tak ako to zaviedol zákon č. 160/2015 Z.z. Civilný sporový poriadok. 5.4. Odvolací súd, s prihliadnutím na obsah súdneho spisu a z neho vyplývajúci skutkový stav, nezistiac v postupe súdu prvej inštancie žiadne vady týkajúce sa procesných podmienok (§ 380 ods.2 C.s.p.), sa v celom rozsahu po skutkovej a právnej stránke stotožňuje (§ 387 ods. 2 C.s.p.) s dôvodmi uvedenými v odvolaním napadnutom rozsudku prvoinštančného súdu, v ktorom dostatočne zodpovedal na v konaní nastolené otázky majúce pri rozhodovaní o uplatnenom nároku podstatný význam, pričom sa v rozhodnutí vyporiadal i s podstatnými vyjadreniami strán prednesenými v konaní na súde prvej inštancie (§ 387 ods. 2, 3 C.s.p.). 6.1. K žalobcom uplatnenému odvolaciemu dôvodu podľa § 205 ods. 2 písm. d/ O.s.p.(teraz § 365 ods.1 pís. f/ C.s.p.) t. j., že súd prvej inštancie dospel na základe vykonaných dôkazov k nesprávnym skutkovým zisteniam, odvolací súd konštatuje, že citovaný odvolací dôvod je v súdnej praxi vykladaný tak, že musí ísť o také skutkové zistenia, na základe ktorých súd prvej inštancie vec posúdil po právnej stránke a ktoré nemajú v podstatnej časti oporu vo vykonanom dokazovaní. Skutkové zistenia nezodpovedajú vykonaným dôkazom, ak výsledok hodnotenia dôkazov nie je v súlade s § 132 O.s.p. (teraz § 191 C.s.p.), a to vzhľadom na to, že súd vzal do úvahy skutočnosti, ktoré z vykonaných dôkazov alebo z prednesov sporových strán nevyplynuli, ani inak nevyšli počas konania najavo, alebo opomenul rozhodujúce skutočnosti, ktoré boli vykonanými dôkazmi preukázané, alebo vyšli počas konania najavo. Nesprávne sú aj také skutkové zistenia, ktoré súd prvej inštancie založil na chybnom hodnotení dôkazov. Typovo ide o situáciu, kde je logický rozpor v hodnotení dôkazov, prípadne poznatkov, ktoré vyplynuli z prednesov sporových strán, alebo ktoré vyšli najavo inak z hľadiska závažnosti (dôležitosti), zákonnosti, pravdivosti, eventuálnej vierohodnosti alebo ak výsledok hodnotenia dôkazov nezodpovedá tomu, čo malo byť zistené spôsobom vyplývajúcim z ustanovení § 192 a §193 C.s.p.. V posudzovanej veci súd prvej inštancie v rozsahu potrebnom pre rozhodnutie dokazovaním riadne zistil skutkový stav veci, aplikoval naň správny predpis a svoje rozhodnutie aj podrobne a presvedčivo odôvodnil; z odôvodnenia rozhodnutia presne, zrozumiteľne a určite vyplývajú v logickej nadväznosti a s hodnotiacou väzbou k jednotlivým dôkazom skutkové zistenia, ktoré v súhrne vytvárajú skutkový nález súdu. Okolnosti namietané žalobcom v odvolaní vo vzťahu k spôsobu vyhodnotenia vykonaných dôkazov nemajú za následok úvahu odvolacieho súdu, ktorá by nebola zhodná s v napadnutom rozhodnutí prezentovanou úvahou prvoinštančného súdu. V tejto súvislosti odvolací súd poznamenáva, že do práva na spravodlivý proces nepatrí právo strany sporu, aby sa všeobecný súd stotožnil s jeho právnymi názormi, navrhovaním a hodnotením dôkazov, ani právo na to, aby bola strana sporu pred všeobecným súdom úspešná, tzn., aby sa rozhodlo v súlade s jej požiadavkami a ani právo strany sporu vyjadrovať sa k spôsobu hodnotenia ňou navrhnutých dôkazov súdom, prípadne sa dožadovať ňou navrhnutého spôsobu hodnotenia dôkazov. 6.2. K ďalšiemu odvolaciemu dôvodu, že napadnutý rozsudok prvoinštančného súdu spočíva na nesprávnom právnom posúdení veci (§ 205 ods. 2 písm. f/ O. s. p., teraz § 365 ods. 1 pís. h/ C.s.p.) treba uviesť, že právnym posúdením je činnosť súdu, pri ktorej zo skutkových zistení vyvodzuje právne závery a aplikuje konkrétnu právnu normu na zistený skutkový stav. Nesprávnym právnym posúdením veci je omyl súdu pri aplikácii práva na zistený skutkový stav. O nesprávnu aplikáciu právnych predpisov ide vtedy, ak súd nepoužil správny právny predpis alebo ak síce aplikoval správny právny predpis, nesprávne ho ale interpretoval alebo ak zo správnych skutkových záverov vyvodil nesprávne právne závery. V prejednávanej veci, s odvolaním sa na obsah už uvedeného odôvodnenia, odvolací súd považuje skutkové zistenia súdu prvej inštancie za úplné a ich právne posúdenie za správne. 7.1. Z obsahu spisu vyplýva, že žalobca svoj nárok na vyplatenie podielu na hospodárskom výsledku za rok 2001 odvodzoval z ustanovenia § 14 Kolektívnej zmluvy uzavretej na rok 2001 až 2003 medzi Slovenským plynárenským priemyslom, š.p. a Plynárenským odborovým zväzom, podľa ktorého sa zamestnávateľ zaviazal zabezpečiť v príslušnom roku tvorbu podielov na hospodárskych výsledkoch vo výške priemernej tarifnej mzdy, dosiahnutej v predchádzajúcom roku. Podľa § 14 Kolektívnej zmluvy SPP, š.p. s názvom „Podiely na hospodárskych výsledkoch,“ uzavretej na roky 2001 až 2003: „Zamestnávateľ zabezpečí v príslušnom roku tvorbu podielov na hospodárskych výsledkoch vo výške priemernej tarifnej mzdy dosiahnutej v SPP, š.p. v predchádzajúcom roku. Konkrétny postup vyplatenia podielov bude upravený vnútropodnikovým predpisom, vopred prerokovaným s POZ. Termín vyplatenia je stanovený vo výplatnom termíne za mesiac august príslušného roka.“ Kolektívna zmluva v tomto znení bola podpísaná dňa 15.11.2000, za Slovenský plynárenský priemysel, š.p. jeho generálnym riaditeľom, M.. E. U.Š. a za Plynárenský odborový zväz predsedom Z. U.. Ustanovenia kolektívnej zmluvy boli následne menené a doplnené dodatkami, z ktorých sa na predmetnú vec vzťahuje Dodatok číslo 3, ktorého platnosť spochybňoval žalobca. Dodatok číslo 3 bol prijatý v tomto znení: „V súlade s ustanovením zákona č. 2/1991 Zb. o kolektívnom vyjednávaní, v znení zmien a doplnkov a časťou I, § 4, bod 2 Kolektívnej zmluvy SPP, akciovej spoločnosti na roky 2001 až 2003 sa zmluvné strany dohodli na tomto jej dodatku I, § 14: „Podiely na hospodárskych výsledkoch“ - pre rok 2001 sa zrušuje celý paragraf. Nasledujúce paragrafy sa prečíslujú na § 14 „Doplnkové dôchodkové poistenie“ atď. s tým, že tento dodatok je neoddeliteľnou súčasťou kolektívnej zmluvy SPP, akciovej spoločnosti na roky 2001 až 2003 a nadobúda účinnosť dňom jeho podpisu oboma zmluvnými stranami“ . Dodatok č. 3 bol podpísaný dňa 11. decembra 2001 a podpísali ho: M.. D. O., predseda predstavenstva SPP, a.s. a generálny riaditeľ, M.. I. X., člen predstavenstva SPP, a.s. a za POZ predseda, Z. U.. Z predložených písomných dokladov založených v spise a ich porovnaním vyplýva, že predmetný dodatok bol podpísaný tak na strane zamestnávateľa, ako aj odborovej organizácie, na to oprávnenými osobami. 7.2. Súd prvej inštancie vo veci rozhodol vecne správne, keď žalobu zamietol aj z dôvodu, že nebola splnená podmienka pre tvorbu a vyplatenie podielov podľa § 14 Kolektívnej zmluvy v pôvodnom znení, pretože žalovaný nedosiahol v roku 2001 kladný hospodársky výsledok a z tohto dôvodu mu nevznikla povinnosť vyplatiť žalobcovi podiel na hospodárskych výsledkoch za rok 2001, pretože tento nárok nevzniká v prípade nepriaznivých hospodárskych výsledkov obchodnej spoločnosti žalovaného. Z Výkazu ziskov a strát k 31.12.2001 vyplýva, že žalovaný v roku 2001 nedosiahol zisk, ale stratu a preto nebol daný dôvod pre postup podľa § 14 Kolektívnej zmluvy (pred zrušením tohto ustanovenia Kolektívnej zmluvy Dodatkom č. 3) aj z dôvodu, že neboli splnené podmienky zo strany zamestnávateľa, ktoré vyplývali z § 14 Kolektívnej zmluvy a to, že: „Zamestnávateľ zabezpečí v príslušnom roku tvorbu podielov na hospodárskych výsledkoch vo výške priemernej tarifnej mzdy dosiahnutej v SPP, š.p. v predchádzajúcom roku.“ Odvolací súd sa preto v celom rozsahu stotožnil so správnym právnym záverom súdu prvej inštancie, že žaloba dôvodná nie je, nakoľko neboli splnené podmienky pre postup podľa § 14 Kolektívnej zmluvy a zamestnávateľ nemohol zabezpečiť v príslušnom roku tvorbu podielov na hospodárskych výsledkoch vo výške priemernej tarifnej mzdy dosiahnutej v SPP, š.p. v predchádzajúcom roku, keď podľa Výkazu ziskov a strát k 31.12.2001 žalovaný nedosiahol zisk, ale stratu . Tiež v prípade, ak by aj nebol uzavretý Dodatok č. 3, ktorým by bolo zrušené ustanovenie § 14 Kolektívnej zmluvy a zostalo by v platnosti, ani tak by zamestnancom žalovaného nárok na podiel na hospodárskych výsledkoch za rok 2001 v konečnom dôsledku nevznikol, ako správne uvádzal žalovaný vo svojich podaniach, nakoľko takýto nárok zamestnancom nevyplýva ani zo žiadnych iných právnych skutočností s tým, že v prípade vyplatenia uplatnenej sumy žalobcovi, by na jeho strane vzniklo bezdôvodné obohatenie na úkor žalovaného. 7.3. Vecne správny je aj ďalší dôvod zamietnutia žaloby prvoinštančným súdom, že ustanovenie § 14 Kolektívnej zmluvy, z ktorého žalobca odvodil svoj nárok, bolo zrušené Dodatkom č. 3 ku Kolektívnej zmluve, ktorý bol podpísaný dňa 11. decembra 2001 a jeho namietanú neplatnosť žalobca v tomto konaní nepreukázal s tým, že správne poukázal v odôvodnení rozsudku na skutočnosť, že v čase podania žaloby (5. 9. 2005) bolo ustanovenie § 14 Kolektívnej zmluvy už zrušené Dodatkom č. 3 zo dňa 11.12.2001, nové ustanovenie upravujúce poskytovanie prémií za rok 2002 v Kolektívnej zmluve SPP, a.s. nebolo prijaté a preto sa vyplatenie prémií nemohlo stať nárokovou zložkou mzdy žalobcu . Okrem toho márne uplynulo obdobie 12 mesiacov, počas ktorých do prijatia novej Kolektívnej zmluvy, resp. prijatia nového príslušného ustanovenia Kolektívnej zmluvy, mohol zamestnanec uplatniť svoj nárok na súde. Súd prvej inštancie dospel k správnemu právnemu záveru, že Dodatok č. 3 zrušil nárok žalobcu (v prípade kladného hospodárskeho výsledku žalovaného) na vyplatenie podielu na hospodárskych výsledkoch žalovaného za rok 2001, keďže ak § 14 Kolektívnej zmluvy v jeho znení upravoval „povinnosť zamestnávateľa zabezpečiť v príslušnom roku tvorbu podielov na hospodárskych výsledkoch, vo výške priemernej tarifnej mzdy dosiahnutej v SPP, š.p. v predchádzajúcom roku“, tak jeho zrušenie pre rok 2001 znamená, že v roku 2001 takúto povinnosť zamestnávateľ nemal, z čoho vyplýva, že za rok 2001 nevznikol zamestnancom ani nárok na jeho vyplatenie vo výplatnom termíne august 2002 a nárok žalobcu uplatnený v konaní preto nie je dôvodný. 7.4. Odvolací súd považuje za potrebné zároveň uviesť, že v prejednávanej veci je podstatná tiež skutočnosť, týkajúca sa formulácie ustanovenia § 14 Kolektívnej zmluvy, ktoré nevykazuje znaky dostatočnej určitosti právneho úkonu v zmysle § 37 Občianskeho zákonníka, keď okrem povinnosti zamestnávateľa zabezpečiť tvorbu podielov na hospodárskych výsledkoch, ďalšie podrobnosti vzniku tohto nároku, s výnimkou jeho splatnosti, na jeho vyplatenie ponecháva na úpravu vnútropodnikovému predpisu, ktorý žalovaný nikdy neprijal. Z uvedeného potom nie je jednoznačné, komu takéto nároky vznikli, za akých podmienok majú byť vyplatené, či sa vzťahujú aj na prípady dosiahnutia záporného hospodárskeho výsledku, a pod.. Uvedené spochybňuje samotnú platnosť citovaného ustanovenia Kolektívnej zmluvy pre jeho neurčitosť. 7.5. Nebolo možné sa stotožniť ani s tvrdením žalobcu v podanom odvolaní, že súd prvej inštancie pochybil, keď sa nevysporiadal s jeho návrhom na prerušenie konania zo dňa 14.8.2014. Z ust. § 109 ods. 2 písm. c/ v čase rozhodovania súdu prvej inštancie platného a účinného Občianskeho súdneho poriadku vyplýva, že ide o fakultatívne prerušenie občianskeho súdneho konania, čo znamená, že súd v tomto prípade (na rozdiel od situácie upravenej v ust. § 109 ods. 1 písm. b/ prvá veta O.s.p., kedy je povinný prerušiť svoje konanie, lebo jeho rozhodnutie závisí od otázky, ktorú v tomto konaní nie je oprávnený riešiť) nemusí (nie je povinný) konanie prerušiť ani vtedy, ak prebieha iné občianske súdne konanie, kde sa rieši otázka, ktorá môže mať význam pre výsledok jeho konania. Ak sa však rozhodne, že konanie nepreruší a neurobí ani iné vhodné opatrenie, danú otázku - pre výsledok jeho konania zásadného významu - si musí rozriešiť sám (v podobe rozhodnutia prejudiciálnej alebo predbežnej otázky). Riešenie predbežnej otázky pritom súd nevyjadrí formou výroku, ale sa prejaví v spôsobe rozhodnutia o návrhu vo veci; toto riešenie má byť rozvedené iba v dôvodoch rozhodnutia. Z uvedeného teda vyplýva, že súd konanie môže prerušiť alebo nemusí a napriek tomu, že prvoinštančný súd o návrhu žalobcu na prerušenie konania nerozhodol (vyhovením návrhu alebo jeho zamietnutím), sa v odôvodnení napadnutého rozsudku vysporiadal s otázkou, že v prípade, ak by aj ust. § 14 Kolektívnej zmluvy nebolo zrušené Dodatkom č. 3, pre vyplatenie podielov na hospodárskom výsledku (nárok žalobcu uplatnený v konaní) by nebol splnený základný predpoklad, a to dosiahnutie kladného hospodárskeho výsledku v rozhodnom období. 7.6. Záverom odvolací súd zdôrazňuje, že žalobca odvolaciu argumentáciu týkajúcu sa zamietajúceho výroku rozhodnutia založil na rovnakom skutkovom a právnom zdôvodnení ako v konaní pred súdom prvej inštancie a v odvolacom konaní neuviedol žiadne nové skutočnosti a dôkazy, ktoré by odôvodňovali odlišné posúdenie predmetu prejednávanej veci, zatiaľ čo závery súdu prvej inštancie sú v tomto smere dostatočne podložené výsledkami vykonaného dokazovania a v jeho rozhodnutí aj dostatočne vyargumentované. 7.7. Vzhľadom na vyššie uvedené odvolací súd zamietajúci výrok napadnutého rozsudku súdu prvej inštancie ( týkajúci sa veci samej ) podľa § 387 ods. 1 C.s.p. ako vecne a právne správny potvrdil. 8.1. V posudzovanej veci bol predmetom sporu nárok žalobcu, ako bývalého zamestnanca žalovaného, na zaplatenie istiny 12. 847,- Sk (426, 44 eur) s príslušenstvom, titulom nevyplateného podielu na hospodárskom výsledku za rok 2001 vo výplatnom termíne august 2002, t. j. 10.9.2002, ktorý vyplýval z § 14 Kolektívnej zmluvy uzavretej na roky 2001 až 2003, medzi žalovaným (resp. jeho právnym predchodcom, Slovenský plynárenský priemysel, š. p.) a Plynárenským odborovým zväzom, ktorou sa zamestnávateľ (právny predchodca žalovaného) zaviazal zabezpečiť v príslušnom kalendárnom roku tvorbu podielov na hospodárskych výsledkoch vo výške priemernej tarifnej mzdy dosiahnutej v predchádzajúcom roku s tým, že Kolektívna zmluva stanovila výplatný termín za mesiac august príslušného roka. Z uvedeného preto vyplýva, že predmetom konania bolo plnenie záväzku, ktorý bol žalovanému voči zamestnancovi (žalobcovi) daný kolektívnou zmluvou. 8.2. Podľa § 4 ods. 1 písm. e/ zák. č. 71/1992 Zb. o súdnych poplatkoch a poplatku za výpis z registra trestov ( ďalej len „zákon o súdnych poplatkoch,“) od poplatku je oslobodené súdne konanie vo veciach plnenia záväzkov z kolektívnych zmlúv. Podľa § 11 ods. 1 zák. č. 71/1992 Zb. o súdnych poplatkoch a poplatku za výpis z registra trestov, poplatok sa vráti, ak ho zaplatil ten, kto nebol povinný platiť alebo kto ho zaplatil na základe nesprávneho rozhodnutia súdu. Poplatok sa taktiež vráti, ak súd konanie zastaví pre nedostatok právomocí. Poplatok za uplatnenie námietky zaujatosti sa vráti ak bola námietka zaujatosti uplatnená odôvodnene; ak poplatok v takomto prípade ešte nebol zaplatený, súd uznesenie o uložení povinnosti zaplatiť poplatok zruší. O vrátení poplatku rozhodne i bez návrhu súd, ktorý bezdôvodne zaplatený poplatok prevzal. Podľa § 12 ods. 3 zák. č. 71/1992 Zb. ak vydá súd nesprávne rozhodnutie o poplatkovej povinnosti, takéto rozhodnutie zruší alebo zmení aj bez návrhu. Podľa § 13 ods. 3 zák. č. 71/1992 Zb. o vrátení poplatku podľa § 11 nemôže súd rozhodnúť po uplynutí troch rokov od konca kalendárneho roka, v ktorom bol zaplatený; to neplatí, ak sa žaloba, návrh na začatie konania, odvolanie, žaloba na obnovu konania, dovolanie alebo kasačná sťažnosť vzala späť pred prvým pojednávaním. 8.3. Podľa nálezu Ústavného súdu SR z 22.5.2008 sp. zn. IV. ÚS 312/07 zaplatený súdny poplatok predstavuje finančné prostriedky, na vrátenie ktorých má účastník súdneho konania legitímnu nádej za splnenia zákonných podmienok (napr. v rámci náhrady trov konania pri priaznivom rozhodnutí v merite veci alebo pri vrátení súdneho poplatku v zákonom predvídaných prípadoch), a preto ich možno podriadiť pod pojem majetok, resp. vlastnícke právo, ktorému je v súlade s judikatúrou ústavného súdu i ESĽP poskytovaná ochrana podľa čl. 20 ods. 1 ústavy [k pojmu „legitímna nádej“ pozri rozsudok z 28. septembra 2004 vo veci Kopecký v. Slovenská republika (No 44912/98)]. 8.4. Na základe uvedeného, aj keď sa odvolací súd stotožnil s argumentáciou žalobcu v podanom odvolaní, že na konanie sa vzťahuje vecné oslobodenie od súdnych poplatkov, z dôvodu ktorého nemala byť žalovanému ani uložená povinnosť zaplatiť súdny poplatok za odpor proti platobnému rozkazu vydanému súdom prvej inštancie dňa 8. septembra 2005, č. k. 14Ro/383/2005 - 7, uznesením zo dňa 18. októbra 2005, č. k. 14Ro/383/2005 - 13 (ktoré je právoplatné), posúdil aj v tejto časti rozhodnutie prvoinštančného súdu ako vecne správne, s ohľadom na všeobecne platiace pravidlá úspechu strany sporu v konaní a s tým spojené znášanie nákladov vzniknutých úspešnej strane sporu neúspešnou stranou sporu (§ 255 zák. č. 160/2015 Z.z. Civilný sporový poriadok). 9. Odvolací súd sa zaoberal aj návrhom žalobcu, pre prípad, že rozsudok súdu prvej inštancie potvrdí, pripustiť proti jeho rozsudku dovolanie podľa § 238 ods. 3 O.s.p. v znení účinnom do 30.6.2016, ktoré umožňovalo odvolaciemu súdu pripustiť dovolanie aj proti rozsudku, ktorým bol potvrdený rozsudok súdu prvej inštancie, ak ide o rozhodnutie po právnej stránke zásadného významu. Odvolací súd rozhodujúc podľa nového procesného právneho predpisu (zákona č. 160/2015 Z.z.) konštatuje, že nebolo možné vyhovieť požiadavke žalobcu pripustiť dovolanie voči rozhodnutiu odvolacieho súdu, nakoľko takúto možnosť nová právna úprava neumožňuje. 10. O náhrade trov odvolacieho konania odvolací súd rozhodol podľa § 396 ods. 1 C.s.p. v spojení s § 255 ods. 1 a § 262 ods. 1 C.s.p. a v odvolacom konaní plne úspešnému žalovanému priznal nárok na plnú náhradu trov odvolacieho konania, o výške ktorých rozhodne po právoplatnosti tohto rozsudku súd prvej inštancie samostatným uznesením (§ 262 ods. 2 C.s.p.). 11. Toto rozhodnutie bolo prijaté senátom Krajského súdu v Bratislave pomerom hlasov 3:0 (§ 393 ods. 2 C.s.p.). Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2016:1205229969.1 (dáta aktuálne k 12. 11. 2026). Záväzné je znenie zverejnené súdom.




